લેખની શરૂઆતમાં જે વર-કન્યાનો ઉલ્લેખ કર્યો છે તે હીમા છાંટબાર સોરઠિયા બ્રહ્મક્ષત્રિય જ્ઞાતિની છે તો આશિષ અન્ન્ાારેડ્ડી બેલગામનો મહારાષ્ટ્રિયન. ગુજરાતી લગ્નમાં કન્યાએ સફેદ પાનેતર અને ચૂંદડી પહેરવાનું અતિ પવિત્ર ગણાય છે. એ જ રીતે વરપક્ષનું સામૈયું, વરમાળા પહેરાવવી, પોંખણાવિધિ, હસ્તમેળાપ જેવી વિધિ મહત્વની હોય છે; જ્યારે મહારાષ્ટ્રિયન લગ્નમાં સફેદ રંગને તો નો-એન્ટ્રી જ હોય છે સાથે આ એકે વિધિ પણ નથી થતી, પરંતુ હીમાએ ગુજરાતી પરંપરાને અનુલક્ષીને સફેદ પાનેતર પહેરી આ બધી વિધિ કરી અને પછી મહારાષ્ટ્રિયન રસમ અનુસાર સજ્જ થઈ માયરામાં બેસી પછીની વિધિઓ કરી જેમાં અગ્નિની સાક્ષીએ ફેરા ફરવાની અને હસ્તમેળાપની સાથે અક્ષતાની સપ્ત્ાપદીની રસમ પણ નિભાવી. મહારાષ્ટ્રિયન ગોર અને ગુજરાતી બ્રાહ્મણે ક્રમબદ્ધ બેઉની વિધિ કરાવી જેમાં દરેક ફેરે કન્યાના ભાઈ, મામા, મા-બાપ વગેરેને હસ્તે ફેરો અપાવડાવવાની સાથે જ સાસુનો પાલવ પકડવાની અને કંસાર જમાડવા જેવી નટખટ ચેષ્ટાઓ પણ કરાવવામાં આવી એ સાથે જ હીમાની જ્ઞાતિમાં કન્યાવિદાય વખતે કન્યા પોતાના કુટુંબના તમામ પુરુષોને ચાંદલો કરે અને વર તેને ચોખા લગાવે એવો રિવાજ છે એ પણ હીમા-આશિષ્ો નિભાવ્યો. એ સાથે જ લગ્નના આગલા દિવસે મરાઠી લગ્નોમાં થતી હળદીની વિધિ પણ કરાવવામાં આવી હતી જેમાં ‘નવરા’ને લગાવવામાં આવેલી પીઠી તેમના સંબંધી કન્યાના ઘરે લઈ આવે અને પછી કન્યા સાથે બધા સંબંધીઓને એ લગાવવામાં આવે. ઇનફૅક્ટ હળદરની હોળી જ રમાય. આ દરેક રસમ પણ લગ્નમાં થઈ હતી. હીમા-આશિષ કહે છે, ‘અમને બહુ મજા આવી. એ સાથે જ અમારા બેઉનાં સગાં-સંબંધીઓ સામેવાળાના પક્ષમાં શું-શું થાય છે એ જોવા આતુર હતાં. આથી આખું વાતાવરણ જાગ્રત રહ્યું અને તમામ આમંત્રિતો દરેક વિધિવિધાન કુતૂહલથી માણી રહ્યા હતા.’